送馮傳之
作者：葉適
朝代：宋

paragraphs: 我乞來荆州，足未曾出門。
明明楚漢迹，莽莽風塵昏。
茲復罷著書，梵譯專討論。
頹然對白法，諸有不得存。
傳之京口別，歲暮始窮源。
帆張飛動勢，纜繫棲泊痕。
相顧舉杯酒，醉極沮漳翻。
儒生慕傑氣，赤手誅鯨鯤。
將軍建實壘，寸甓宜自攢。
于時雪五尺，遣卒問江干。
答言屈大夫，橫肆羣魚吞。
豈如衛甯蘧，舒卷常溫溫。
聞此重嗟嘆，恐墮禍福觀。
榮禳用國寶，誰能免沉燔。
要令德性脩，仍挽江海渾。
我今材力盡，拙計東南坤。
尚餘春秋志，欲執左袵奔。
念子獨奈何，葺屋補牆藩。
梅花一兩坼，春意到草根。
倘見南枝榮，折寄隨驚湍。